**Jegyzőkönyv**

**Nagykovácsi Nagyközség Önkormányzat**

**Oktatási, kulturális, sport, turisztikai és környezetvédelmi bizottság nyilvános üléséről**

**Az ülés helye: Polgármesteri Hivatal**

**Az ülés időpontja:** 2015. március 16. (hétfő 17.00 óra)

**Meghívottak:** Fodor Attila elnök, Bánóczi Margit, Honti Zoltán, Dr. Klein Katalin, Kropkó Péter, Szabó Orsolya, Gerlóczyné Furulyás Katalin, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, Papp István jegyző, Kiss Beáta Kispatak Óvoda intézményvezető, Ficzere Gábor, Dömök László.

**Megjelentek:** Fodor Attila elnök, Bánóczi Margit, Honti Zoltán, Dr. Klein Katalin, Szabó Orsolya, Gerlóczyné Furulyás Katalin, Kiszelné Mohos Katalin polgármester, Papp István jegyző, dr. Németh Zsanett aljegyző, Kiss Beáta Kispatak Óvoda intézményvezető, Ficzere Gábor, Dömök László, Kissné Szalay Erzsébet jegyzőkönyvvezető

**Fodor Attila elnök:** Köszöntöm a megjelenteket. Megállapítom, hogy az Oktatási, kulturális, sport, turisztikai és környezetvédelmi bizottság (továbbiakban OKB) 5 fővel van jelen, határozatképes, Gerlóczyné Furulyás Katalin és Kropkó Péter hiányzik. Szavazásra teszem fel a napirendi pontokat.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**6/2015. (III. 16.) HATÁROZATA**

1. **Döntés a Kispatak Óvoda 2015. évi nyári nyitvatartási rendjéről**

Előterjesztő: Kiszelné Mohos Katalin polgármester

Előadó: Papp István jegyző

|  |  |
| --- | --- |
| **E-31/2015** | **OKB** |

1. **Döntés a Kispatak Óvoda 2015/2016. nevelési évre való beiratkozás rendjéről és idejéről**

Előterjesztő: Kiszelné Mohos Katalin polgármester

Előadó: Papp István jegyző

|  |  |
| --- | --- |
| **E-32/2015** | **OKB** |

1. **Döntés a Nagykovácsi belterület 4561/2. hrsz. alatt nyilvántartott ingatlanon „Nagykovácsi Teniszcentrum” kialakításának elvi lehetőségéről**

Előterjesztő: Kiszelné Mohos Katalin polgármester

Előadó: Papp István jegyző

|  |  |
| --- | --- |
| **E-35/2015** | **PB, OKB** |

1. **Az Öregiskola Közösségi Ház és Könyvtár intézményvezetői pályázatának kiírása**

Előterjesztő: Kiszelné Mohos Katalin polgármester

Előadó: dr. Németh Zsanett aljegyző

|  |  |
| --- | --- |
| **E-39/2015** | **OKB** |

1. **Egyebek**

**1. napirendi pont:**

**Döntés a Kispatak Óvoda 2015. évi nyári nyitvatartási rendjéről**

**Fodor Attila elnök**: Átadom a szót a napirend előadójának.

**Papp István jegyző:** *Röviden ismertette az előterjesztést*. Javaslom a határozati javaslat elfogadását.

**Kiszelné Mohos Katalin polgármester:** Május hónap folyamán lezajlik az igényfelmérés, ennek a nyári szabadságok tervezése miatt is jelentősége van.

**Szabó Orsolya:** Az óvodák forgórendszerben való nyitva tartásával kapcsolatban szeretném jelezni, hogy a Kaszáló utcai tagóvoda például meleg nyári időben alkalmatlan az árnyékolásra, és a karbantartási munkálatok ütemezését is tervezni kell. Véleményem szerint a nyitvatartási rend pontos megtervezésére nagy figyelmet kell fordítani. Az óvodavezető asszony készítse el a tervezetet.

**Fodor Attila elnök:** Köszönöm a hozzászólásokat. Mindenképpen örömmel fogadtam ezt az előterjesztést, mivel már sokszor felmerült ez az igény.

*Megérkezett Gerlóczyné Furulyás Katalin, így a bizottság jelen lévő tagjainak száma 6 fő.*

**Fodor Attila elnök:** Mivel további kérdés, felvetés, javaslat nem érkezett, felteszem szavazásra a 1. napirendi pont határozati javaslatának elfogadását, aki ezzel egyetért, kézfeltartással jelezze.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**7/2015. (III. 16.) HATÁROZATA**

Nagykovácsi Nagyközség Önkormányzat Oktatási, Kulturális, Sport, Turisztikai és Környezetvédelmi Bizottsága megtárgyalásra és elfogadásra javasolja a Képviselő-testületnek a Kispatak Óvoda 2015. évi nyári nyitvatartási rendjére vonatkozó határozati javaslatot.

**Határidő:** azonnal

**Felelős**: OKB elnöke

**2. napirendi pont:**

**Döntés a Kispatak Óvoda 2015/2016. nevelési évre való beiratkozás rendjéről és idejéről**

**Fodor Attila elnök**: Átadom a szót az előadónak.

**Papp István jegyző:** A beiratkozáskor dől majd el, hogy a férőhelyek száma elegendő lesz-e a felmerülő igényeknek. Amennyiben többen jelentkeznek, akkor a felvételi sorrendre szempontrendszert kell összeállítani. Felmerült annak a lehetősége, hogy előnyt élvezzen-e annak a szülőnek a gyermeke, aki vissza tudna térni a munka világába a gyermeke óvodába kerülésével.

**Fodor Attila elnök:** Van-e kérdés, hozzászólás.

**Kiszelné Mohos Katalin polgármester:** Célszerű lenne, ha a határozati javaslatban is szerepelne a beiratkozás pontos időpontja: 8 órától 16 óráig.

**Fodor Attila elnök:** Tekintettel a távolabb dolgozó szülőkre, meggondolandó, hogy elegendő-e a 8 órától 16 óráig megszabott időkeret. Javaslom, hogy módosítsuk a következőképpen: Hétfő, szerda, péntek: 8-16 óráig, kedden és csütörtökön 8-17 óráig tartson a beiratkozás.

**Szabó Orsolya:** Az előterjesztésben említett szülői tájékoztató milyen mélységű lesz? Esetleg fel lehetne hívni a szülők figyelmét a családi napközikre is. Ha esetlegesen a férőhelyeknél többen jelentkeznek, akkor is gondolni lehetne a családi napközik bevonására. El kell gondolkodni a csoportlétszámok maximalizálásán is, ugyanis figyelmet kell fordítani arra, hogy a csoportlétszám bővítése nehogy a minőségi nevelés rovására menjen.

**Fodor Attila elnök:** A jelentkezések után kapunk majd pontos képet a férőhelyek és a jelentkezők arányáról.

**Szabó Orsolya:** Az előterjesztésben szerepel, hogy a szülő jelentkezési lap kitöltésével jelzi beiratkozási szándékát. Tudomásom szerint Nagykovácsiban nincs ilyen jelentkezési lap. A másik, hogy véleményem szerint félreérthető az a mondat, hogy a gyermeket abba az óvodába kell felvenni, amelyik körzetben lakik. Nagykovácsiban nincsenek körzetek.

**Kiss Beáta óvodavezető:** Nagykovácsiban tényleg nem alkalmazzák a jelentkezési lapot, mert véleményem szerint erre nincs is szükség, csak dupla munkát jelentene a szülőnek a kitöltése. Az ezen kért adatokat beiratkozáskor úgyis meg kell adnia a szülőknek.

**Papp István jegyző:** A körzettel kapcsolatban a megfogalmazáson változtatni fogunk az egyértelműség érdekében.

**Fodor Attila elnök:** Amennyiben nincs több hozzászólás, szavazásra teszem fel a határozati javaslatot az elhangzott módosító javaslattal.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**8/2015. (III. 16.) HATÁROZATA**

Nagykovácsi Nagyközség Önkormányzat Oktatási, Kulturális, Sport, Turisztikai és Környezetvédelmi Bizottsága megtárgyalásra és elfogadásra javasolja a Képviselő-testületnek a Kispatak Óvoda 2015/2016. nevelési évre való beiratkozás rendjére és idejére vonatkozó határozati javaslatot azzal, hogy a Határozati javaslatnak a beiratkozás időpontjára vonatkozó rendelkezését egészítse ki az alábbiakkal:

*A Kispatak Óvodában a 2015/2016-es nevelési évben a beiratkozás időpontja*

*2015. május 4. hétfő 8-16 óráig*

*május 5. kedd 8-17 óráig*

*május 6. szerda 8-16 óráig*

*május 7. csütörtök 8-17 óráig*

*május 8. péntek 8-16 óráig*

**Határidő:** azonnal

**Felelős**: OKB elnöke

**3. napirendi pont:**

**Döntés a Nagykovácsi belterület 4561/2. hrsz. alatt nyilvántartott ingatlanon „Nagykovácsi Teniszcentrum” kialakításának elvi lehetőségéről**

**Fodor Attila elnök**: Átadom a szót az előterjesztőnek.

**Kiszelné Mohos Katalin polgármester:** Köszöntöm Dömök László és Ficzere Zsombor ötletgazdákat. *Röviden ismertette az előterjesztést.*

**Dömök László:** Köszönjük a meghívást, szeretném röviden ismertetni az ötletünket. Mindketten Nagykovácsiban élünk, gyermekeink itt járnak iskolába. A célunk, hogy sportlehetőséget biztosítsunk az iskolás korosztálynak is. Lehetőséget biztosítanánk testnevelés órák megtartására is a szabadidős sportolási lehetőség mellett. Két pálya megépítését tervezzük, az egyiket salakos, a másikat pedig egy keményebb, szélesebb körű sportolásra alkalmas burkolattal. Egyelőre még a talajmechanikai vizsgálatok sem történtek meg, egyelőre még csak a tervezés szintjén áll az ötlet. Amennyiben sikerülne megegyezni, a szerződéskötést követően egy, másfél hónap alatt meg lehetne valósítani az elképzelést. A kezdés időpontjától függően akár 2015. szeptemberére, az iskolakezdésre rendelkezésre állhatna a létesítmény.

**Dr. Klein Katalin:** Egészségügyi és praktikussági szempontból sem tartom célszerűnek a salakos burkolatot, célravezetőbb lenne mindkét pályát a keményebb burkolattal fedni. Kérdezném, hogy pontosan mit jelent az előterjesztésben az, hogy a terület rendelkezésre bocsátásának ellentételezéseként az elkészült centrum pályáit a Nagykovácsi Általános Iskola tanulói a mindennap kötelezően tartandó testnevelés órák keretein belül használnák.

**Dömök László:** Még nem körvonalazódott pontosan, úgy gondoljuk, hogy a testnevelés órák idősávjában, kb. 10 és 16 óra közötti idősávban biztosítanánk a pályák használatát az iskolások számára. Ez is megegyezés kérdése, pontosításra vár.

**Honti Zoltán:** Most tulajdonképpen csak elvi hozzájárulásra lenne szükség a képviselő-testülettől, a feltételek, részletek megbeszélése csak ezután következik majd?

**Fodor Attila elnök:** Igen, azonban előre érdemes átgondolni bizonyos körülményeket: például, hogy a szóban forgó terület a református templom mellett van, és nem feltétlenül szép látvány a sátortető. Ezért érdemes elgondolkodni egy elválasztó sáv telepítésén, magas, de szép fák telepítésével és bokrok ültetésével. Ezen kívül, javaslom, hogy a vasárnapi református istentisztelet ideje alatt, ne adják ki a pályákat, ne zavarják a híveket. (9,45-11,30 óra). Emellett jó lenne, ha a helyi gyermek sportegyesületek, utánpótlás egyesületek is részesülnének kedvezményben, például kedvezményes bérlet formájában, amit később javaslunk majd kidolgozni, de a javaslatom naponta 1 óra (hétfőtől-péntekig) a 16-20 órás idősávban.

**Dömök László:** Véleményem szerint is lenne ennek a felvetésnek létjogosultsága, a testület döntését követően mindenképpen nyitottak leszünk ezeknek a kérdéseknek a megtárgyalására.

**Fodor Attila elnök**: Kérdés, felvetés, javaslat van-e még? Nincs. Felteszem szavazásra a 3. napirendi pont elfogadását, kérem, aki ezzel egyetért, kézfeltartással jelezze.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 5 igen, 1 tartózkodással, ellenszavazat nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**9/2015. (III. 16.) HATÁROZATA**

Nagykovácsi Nagyközség Önkormányzat Oktatási, Kulturális, Sport, Turisztikai és Környezetvédelmi Bizottsága megtárgyalásra és elfogadásra javasolja a Képviselő-testületnek a Nagykovácsi belterület 4561/2. hrsz. alatt nyilvántartott ingatlanon „Nagykovácsi Teniszcentrum” kialakításának elvi lehetőségére vonatkozó határozati javaslatot.

**Határidő:** azonnal

**Felelős**: OKB elnöke

**4. napirendi pont:**

**Az Öregiskola Közösségi Ház és Könyvtár intézményvezetői pályázatának kiírása**

**Fodor Attila elnök**: Az előterjesztéssel kapcsolatban van-e kérdés, hozzászólás?

**Gerlóczyné Furulyás Katalin:** Az előterjesztésben a 150/1992. (XI. 20.) Korm. rendelet véleményem szerint nem a hatályos szövegezéssel jelenik meg. Mindenképpen ellenőrizni, pontosítani szükséges.

**Fodor Attila elnök**: Az ellenőrzésre, és az esetlegesen szükséges pontosításra természetesen sor kerül, azonban ez a határozati javaslatot nem érinti. Mivel további kérdés, felvetés, javaslat nincs, felteszem szavazásra a 4. napirendi pont elfogadását, kérem, aki ezzel egyetért, kézfeltartással jelezze.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**10/2015. (III. 16.) HATÁROZATA**

Nagykovácsi Nagyközség Önkormányzat Oktatási, Kulturális, Sport, Turisztikai és Környezetvédelmi Bizottsága megtárgyalásra és elfogadásra javasolja a Képviselő-testületnek az Öregiskola Közösségi Ház és Könyvtár intézményvezetői pályázatának kiírására vonatkozó határozati javaslatot.

**Határidő:** azonnal

**Felelős**: OKB elnöke

**5. napirendi pont:**

**Egyebek**

**Fodor Attila elnök:** van-e észrevétel, vagy kérdés? Mivel nincs, az ülést 18.10 órakor bezárom.

K.m.f.

Fodor Attila Bánóczi Margit

elnök tag